Speeddating skal hjælpe seks virksomheder i Mariagerfjord Kommune, som har set sig nødsaget til at tage alternative metoder i brug, hvis de skal skaffe de omkring 150 ansatte, de kommer til at mangle det næste halve år.

Ingeniører, projektledere og maskinmestre. Det er alt sammen erhverv, der står højt på ønskesedlen hos seks virksomheder i Mariagerfjord Kommune. Og en af dem, der meget vel også kunne gøre det, er 30-årige Niklas Kirketerp fra Aalborg, der er uddannet maskinmester - og ledig. - Det er faktisk lidt svært, for mange af stillingerne er nede i landet, og det er alt sammen med i mine overvejelser, siger han. Selvom han er en af dem, der er højt eftertragtet blandt virksomheder i dag, så har han endnu ikke fundet det rette match. - Selvfølgelig vil jeg gerne have et arbejde så hurtigt som muligt, men jeg vil også gerne finde et arbejde, der passer til de visioner, jeg har, siger han. Som noget nyt prøver han derfor nu en række speeddates  – men ikke for at finde en livspartner. Det er nemlig speeddates med virksomheder fra Mariagerfjord Kommune. - Det er mere afslappet, når man er mange istedet for kun en, for så kan det godt virke lidt intimiderende. Normalt er det ikke noget problem for mig, men nu kan jeg slappe lidt mere af, siger Niklas Kirketerp, der glæder sig til at teste konceptet af. Mangler 150 ansatte Speeddate-arrangementet står Mariagerfjord Erhvervsråd, Akademikernes A-kasse og Virksomhedsservice Mariagerfjord for. Og det er ikke første gang. Sidste år blev det til ni fastansættelser hos de fem virksomheder, der deltog. - Vi gør det, fordi der er en reel udfordring med at skaffe den rette arbejdskraft, og derfor er vi glade for, at så mange er dukket op, siger erhvervschef for Mariagerfjord Erhvervsråd, Michael Christiansen. I alt deltager 43 kandidater fra store dele af Jylland. Og det er virksomhederne Bila, Technicon, Powercon, Ballard, Eurowind og Körber Supply Chain, der skal kæmpe om kandidaternes opmærksomhed. - De skal de nærmeste måneder ud og finde i omegnen af 150 ansatte til stillinger indenfor projektledelse, ingeniør- og maskinmesterfaget, så det er en reel og stor udfordring, siger Michael Christiansen og forklarer, at de håber at få succes med konceptet. - Her kan vi forsøge at få nogle af de ledige kandidater hurtigt i spil over for virksomhederne, hvor man hurtigt kan se hinanden og kompetencerne an, siger han. Maskinmester fan af konceptet Niklas Kirketerp havde på forhånd reserveret to samtaler, men var efter introduktionen blevet vild med konceptet. - Det er fedt at blive præsenteret for så mange, for så kan man virkelig se, hvor man kan passe ind, siger han. Og efter første samtale, som kun må tage 10 minutter, var begestringen ikke blevet mindre. - Det var sjovt, det er noget helt andet end speeddating normalt, og jeg kan godt lide det her ansøgningsformat, for det er svært at kløjes i, for man er nødt til hurtigt at komme ind på, hvem man er, hvad man står for og hvad man har passion for, siger Niklas Kirketerp. I alt blev det til over 100 samtaler, hvor hver virksomhed er gået videre med cirka otte kandidater hver.